Cesarhanmun/geonobi-data huggingface dataset:
地名: 慶源 (咸鏡道, 都護府)
年: 1603.0

○咸鏡北道兵使李用淳馳啓曰: "鍾城府使鄭曄馳報內, ‘臨戰蒼黃, 賊勢今始具由陳報矣。 今府使到任以後, 絶無聲息進告之事。 八月十四日日出時, 能射軍僅三十餘名中, 計除留鎭軍、七灘守護軍各三名, 定送農民, 領出江上, 辰時, 守護軍及烽軍等, 急告曰: 「竹基洞、門巖、雙洞三處洞口、賊騎不知其數, 自烏碣巖, 至金京倫灘二十餘里之地, 彌滿馳突, 直渡江水。」 府使久病之餘, 輿疾登城, 則賊兵充滿, 戈甲眩耀。 直至城下, 而只有軍官二三, 疲殘射軍十餘名。 事勢已急, 末如之何。 卽閉城門, 以判官, 差定率領將, 付軍官及土兵六七名、砲手五名出戰, 則皆盡死力, 連續放砲, 賊遂漸退還, 越彼邊留屯。 搜括城中老殘男女及盲人, 列立城上, 仍竊思之, 賊或更來, 萬無支吾之勢。 若誘引渡江, 急擊先鋒, 少挫其勢, 則或生疑懼之心。 妄料僥倖之計, 乃使率領將及土出身前萬戶金嗣朱、朴應參, 土兵四五名、砲手五名, 直馳江邊, 上下誘引, 則賊兵三十餘騎先渡, 方與接戰, 賊又無數繼渡。 城上城外, 一時放砲, 則賊之先鋒, 漸爲退却, 卽發傳令, 收軍入城。 自此外村居民品官及慶源軍十五名、穩城軍七名、虞候率砲手九名, 相繼入城, 而不成模樣, 所見寒心。 十五日曉頭, 賊衆, 上下江灘, 試其淺深。 走回藩胡等進告曰: 「此是忽刺溫, 而其將萬都里, 向年見殺於朝鮮, 故欲爲報讎, 分兵三運, 或犯府城, 或掠外村」 云。 胡人之語, 雖不足信, 而探觀賊勢, 則大設艾幕, 似有久留之計。 仍焚蕩藩胡, 烟火漲天。 藩胡等, 依高峰設木柵, 以爲防禦之計, 賊乃作層樓, 一時越柵, 其擊殺之聲, 慘不忍聞。 詳觀其勢, 決無抵當之理。 與虞候同議, 欲乘夜渡江, 爲夜驚之策, 而兩日連雨, 江水遂深, 放砲亦難, 方爲悶慮。 十六日未時, 賊兵還向竹基洞, 後至亘連不絶。 藩胡及候望軍進告曰: 「洞中深處, 下馬屯聚。」 夜深後, 山上隱伏胡人等, 連續進告曰: 「欲焚蕩深處豐家, 向國胡於仇大部落, 先運則昨夜雨中, 已爲發歸, 留屯之賊, 十六日未時, 盡爲入歸。」 潼關馳報, 則 「時方留住鶴雙身、遮日兩部落, 兇謀叵測, 不知所向」 云。 大槪此賊形勢, 據其目見, 參以此地將士之言, 則其進退合戰之狀, 頗有紀律, 有非昔年卒胡之比。 將帥二名, 各設紅形名, 號令之際, 吹螺之聲, 遠聞府城, 甲冑、戈劍、戰馬, 極其精健, 曾所未見。 此存所在深處, 則十五六日程道, 而藩胡等, 亦未及知, 先見殺戮, 存者無幾, 此後聲息, 尤難聞知。 萬一卒發之變, 每若今日之事, 則防備之憂, 不可勝言。 砲手精兵, 急急發送, 善後之策, 亦爲啓聞如何? 再次接戰時, 戰士無一名死亡, 砲手趙應禮及奴應祥等三名, 直前放砲, 逢劍見傷, 幸不至死, 烽燧軍吳井, 逢賊見害, 農軍則隱伏山谷, 幾盡入來’ 云云, 馳報矣。 此賊往來倐忽, 雖曰退歸, 難保其不來, 申飭待變。 大槪忽刺溫, 與鍾城、穩城、慶源等處藩胡, 結怨已久, 絶不往來, 故忽賊動止, 藩胡漠然不聞, 衝突抵城, 然後始知賊來, 後日之憂, 有不可勝言云。"
地名: 慶源 (咸鏡道, 都護府)
年: 1606.0

○北兵使李時言馳啓曰: "訓戎僉使元守身馳報內: ‘忽賊大軍, 來圍縣城諸處藩部, 橫行焚蕩, 所見痛憤。 形勢探知次, 以鎭出身李輔仁定送, 還來言內: 「慶源境此邊居生鶴髮阿部落處, 忽賊二十五名, 乘者彼船渡來, 鷄、犬、穀物搜探還越去事。」’ 馳報。 慶源府使趙孝南馳報內: ‘本月二十三日, 藩胡
              阿叱大等進告內: 「忽賊大軍來圍縣城, 雲霧四塞, 聞聲而目不見。 故, 勇士抄出上下場農民, 收入府距十里許居生農民等, 依例出作。 雲霧中, 忽賊十餘名, 暗渡江灘, 此邊居生藩胡財蓄擄, 掠時, 不辨我國人物, 雷同追逐。 奴業終、奴所伊、奴梁云等, 棄牛隱匿, 奴內隱生, 則牽牛入來之際, 賊胡二名追來, 牛隻驅去事。」’ 馳報矣。 大槪忽賊侵掠藩胡, 至於越江, 我國牛畜搶去, 極爲痛惋。 何胡處開諭, 禁戢之意, 鍾城府傳令矣。 (何故)
                  〔何胡〕
                
              納條內: ‘受職後, 軍兵如有犯境者, 這這捕斬。’ 事, 已爲知委。 且常時江邊農作時, 先出守護, 軍馬往來, 巡邏探審賊蹤有無, 然後始出, 農民格例。 而府使趙孝南, 今次忽胡犯境, 旣不得捕斬, 又不謹守護, 以致民畜掠傷, 極爲駭愕。 上項趙孝南罪狀, 朝廷處置事。" 啓下備邊司。

○丙子/巳時, 上御便殿, 引見開城留守申磼, 右副承旨柳公亮、假注書郭天豪、記事官曺明勗ㆍ兪好曾
              
                〔入侍〕
              。 上曰: "卿今遠離, 好爲往來。" 申磼曰: "小臣雖在輦轂之下, 常恨望見天顔之無路, 今承入侍之命, 不覺墮淚。 自上將欲受鍼, 未知王候何如? 人君五十五之年, 與凡人六十之歲無異。 如或受鍼過度, 則深恐無效, 而有傷也。 人君調攝, 與士大夫不同。 如無疾痛害事, 勿爲受鍼何如?" 上曰: "予豈樂爲鍼哉? 不得已也。 今若不受, 恐必漸重, 而醫官中, 所見各異, 亦或有不欲者矣。" 申磼對曰: "非欲其不爲受鍼, 但不可多受矣。" 申磼曰: "曩者以臨海之事, 自上傳敎, 都民懽抃; 臣隣相慶, 一國擧有中興之望。 厥後言官連有上章, 父子之間, 豈無聖上之致慮哉? 宮家掌務等作弊民間之事, 王子豈能盡知? 人心大可畏也。 國民咸怨曰: ‘何至於此極?’ 反以外賊之來爲願矣。 都城則天日照臨, 宮奴之作弊, 不至已甚, 而至於宮奴一族相連之人, 侵虐滋蔓, 方伯、守令亦被迫脅之辱, 如此等事, 殿下豈盡洞知哉? 政院不爲具由入啓, 亦不得辭其責矣。 假稱宮奴作弊者, 一一治罪事, 亦爲下諭八道, 則其爲弭弊, 豈偶然哉? 臣聞, 文官李繼祉, 窮居鐵原之時, 定遠君鷹奴, 突入其家, 坐鷹於寢房之中, 又令其妻怯之炊飯。 士族婦人之家, 其弊如此, 極爲寒心。 其後王子聞其作弊之由, 卽治其罪云。 外方作弊之事, 王子實不知之。 宜下諭外方, 令司憲府, 一一摘發治罪矣。 小臣曾忝禁府堂上時聞, 全羅都事金文補, 天使時物膳, 都點於參禮, 及至京畿, 盡皆散去, 此由遇天使時貢物, 宮家皆攘奪之故也。 近來罕接臣隣, 下情不達於上。 如此之弊, 言者亦不能種種上達, 宜使言路洞開, 使之盡言也。 宋諄其言則狂妄矣。 自上別無罷黜之命, 而銓曹亦不擬職, 言事者皆以宋諄爲戒。 且宋諄年未至老, 而鬢髮盡白, 無一毛黑者, 恐非聖朝之美也。 宮奴作弊之初, 使下情得以上達, 以杜其漸, 則王子之取怨於民, 豈至此極哉? 是緣下情不通, 宮奴等縱恣日甚, 皆負罔赦之罪矣。 比來人材絶乏, 蔭官、武夫之任守令者, 亦不能善治。 年少之輩一朝被譴, 蓋已久矣, 渠等亦應悔過自新。 若使補外, 則庶乎盡心供職矣。" 上曰: "指誰而言之歟?" 申磼對曰: "小臣無所指, 大凡年少文官罷職廢棄之類也。 臣本庸愚, 不參於士論, 略無私意於其間未知某人陷某人而獲罪; 又未知某人擯某人而被譴也。 聖朝本無終身廢棄之人, 願開自新之路, 隨才任用而已。 小臣久忝禁府堂上, 事干歸一後用刑, 乃其獄體。 而被囚文官等事干未歸一之前, 幷與事干, 一時刑訊, 有違鞫獄之規。 當開筵引接, 廣議處之。 伏見禁府刑訊不嚴之敎, 至於或受二三百次者, 刑訊不嚴, 則果然矣。 但於死囚之中, 亦不可無求生之道也。 己丑間, 鄭彦信受刑時, 臣爲問事郞廳, 詳知其間曲折。 彦信有子慄, 能於文字, 故凡書札, 例使慄爲之。 慄其後, 因用慮而斃。 若彦信自爲欺罔, 則萬死無惜, 而彦信與彦智之罪, 別無異同。 彦智旣已蒙宥, 至於復其官爵, 而彦信則枯骨已朽, 尙未伸冤。 罪同罰異, 故欲陳者, 久矣。" 上曰: "卿所言者欲給彦信職牒乎?" 申磼對曰: "恩命之事, 臣豈敢擅達乎? 自上亦知彦信之爲人, 言訥而期期者也。 臣曾忝咸鏡監司, 上來後屢於榻前, 旣陳縣城之勢, 將必生變矣。" 上曰: "何以知其然也?" 申磼曰: "慶源地勢平易; 縣城地勢高絶。 縣城之賊, 性本獰惡, 殺阿叱耳腹心之胡十餘名, 咸鏡監司欲賞之云。 阿叱耳時未解憤, 必攻縣城, 縣城若不降, 則大軍必入(境原)
                  〔慶源〕
                
              。 此, 臣所謂縣城生變者也。" 上曰: "卿如有所欲言者, 畢陳無隱。" 申磼曰: "臣曾叨藥房提調, 而過一年後, 別雲劍落點, 其日入侍之時, 望見天顔, 則與昔頓異, 臣不勝區區之慮。 伏願, 平心善調, 節飮食, 則庶幾無疾病矣。 開城留守之爲職, 自前以宿德之人皆授其任。 而近來開府人心之獰悍, 比前尤甚, 不肖之臣何敢當之?" 上曰: "開城之人專不業武云, 卿其留意於勸奬可矣。 若訓鍊於其地, 則西關有變, 豈無捍禦之益? 京城有危, 亦多衛國之具矣。 自昔未聞有業文者, 而今也則稍有其人, 未聞有業武者也蓋有之矣, 予未之知耶?" 申磼對曰: "開城之人業文者外, 其兄其弟, 皆事行商, 以爲謀生之計。 而前者許潜任留守時, 勿論行商, 徒事訓鍊之擧, 以此, 民怨頗多矣。 全廢行商, 則必無生生之路, 使之商有餘力, 卽以訓鍊, 則二者, 可以得兼。" 上曰: "廢其行商, 而徒務訓鍊, 則是不可也。 不忘勸奬之念, 而兼治之可矣。" 上曰: "開城亦有武臣乎? 予未之聞也。" 申磼對曰: "徐景信有之。 但居於開城, 則名儒者必被人侮; 立身者例沈於下僚。 文官猶尙如此, 況武臣豈能爲兵、水使乎? 以此之故, 人無業武者矣。" 上曰: "兵、水使則非所易爲也, 何地不生武才乎? 唯在勸奬之如何耳。" 上曰: "開城留守非煩劇之比, 不是無事之處耶?" 申磼對曰: "吏、戶、禮, 屬於經歷; 兵、刑、工, 付諸都事, 而終皆判斷於留守云矣。 勸奬武才一事, 猶在長官, 小臣敢不盡心, 以副聖敎哉?"
地名: 慶源 (咸鏡道, 都護府)
年: 1607.0

○北道兵使馳啓: "慶源府使馳報內: ‘老乙可赤差麾胡三名說稱: 「我是蒙古遺種專仰中國, 兀良哈則向化于朝鮮。 忽溫則本以匈奴, 無屬處, 作屯居生, 而朝鮮歸順藩胡, 殺掠無忌, 至於流散, 未知其由。 當初作嫌根因詳知後, 忽酋以數罪攻擊事, 縣城酋長一二人率去。」 云。 文書一道持納, 故傳書上使, 本文則我國於胡中, 曾無文書相通之法, 措辭還給。 而藩胡等爲忽酋所侵, 無有紀極, 到今尤甚, 不勝其苦, 相繼渙散, 投入老土處者頗多。 故, 因渠輩之族類, 轉相誘引, 穩城以上諸胡, 多數移去。 而縣城之胡, 毒被忽胡侵害之說, 傳播於遠近。 故誘引設計, 至於差胡委送, 欲爲率去之計。 且僭稱王號, 致書於我之邊官, 其兇謀實爲叵測, 極爲可慮。 縣城胡則自古仰國胡人, 不可聽命於他處, 擧理措辭。 而老酋文書, 監封上送矣。’" 啓下備邊司。

○咸鏡道觀察使李時發馳啓曰: "安源權管金佐龍初十日馳報內: ‘當日賊徒欲爲圍城, 旋卽退陣, 而捉得烽燧軍張戒漢結縛渡江次, 追逐相戰, 射中賊胡, 奪其鞍具馬, 張戒漢乃得奪歸。’ 內奴愛守進告內: ‘昨日乾原途上被擄, 詣縣城賊酋處, 賊酋使我國久遠被擄人傳言曰: 「我軍四名, 以執捉藩胡事, 渡江追逐, 慶源軍人等突出, 射中馬匹, 我軍非耶? 朝鮮軍非耶? 死馬價, 如本馬不給耶? 大槪, 馬價不關, 而汝及能言通事, 當日還來。」 云。 又曰: 「朝鮮城多入藩胡, 一一推給爲當。」 云矣。’ 穩城府使鄭沆馳報內: ‘浦項住胡阿乙送阿, 老兵處被擄, 回還言: 「初七日被擄於老兵, 到縣城, 則將帥稱號者三人, 而二人則父子云。 三將相議, 自囊中搜出印信文書, 而授余曰: 『慶、訓兩鎭, 已送此文。 汝當持給此文於穩城鎭。』 云。 又曰: 『天朝、朝鮮、我國, 此三國, 是一體相顧禮義, 而忽賊剪除藩胡, 侵掠朝鮮, 極爲痛愕。 其藩種我當率去鎭定, 事知通事及可信藩胡率來, 議處爲好。』 云而給馬以送矣。」 其書則不爲持來, 潛爲謄書上送, 與前日慶源所納之書一樣。’ 云云。 大槪此虜, 分送文書於各鎭, 使之知會, 本非侵我境之意。 但來屯密邇, 游騎四出, 渡江橫行, 略無忌憚, 我國人畜, 任意擒縱, 誠可痛憤。 留屯作農之說, 雖不料其果否, 而脫有此說, 則日後憂虞, 不可勝言。 彼之出入我境, 其本意則實非寇掠我邊之意, 在我邊鎭之道, 只可嚴兵堅守, 待變觀釁, 而其犯境之賊, 一邊驅逐, 使之渡江而已。 如或妄行撕殺, 挑起事釁, 則禍患無窮, 悔之無及。 臣已將此意, 申飭諸將, 而大賊旣已壓境, 添兵濟師之擧, 似不可不爲。 然, 彼姑無釁於我, 我先輕動內地之兵, 亦未妥當。 故, 吉州以北, 則令防禦使領所管兵, 相機進住策應; 南官軍兵, 則一邊整頓, 更爲觀勢處置, 計料矣。"
地名: 慶源 (咸鏡道, 都護府)
年: 1611.0

○奴兵搜掠藩胡于慶源
              牙山堡境。【奴, 卽建夷也, 初老胡稱之, 中朝改稱奴胡。】
              ○九月初一日, 王謁健元、顯、穆三陵。
地名: 慶源 (咸鏡道, 都護府)
年: 1652.0

○上將禱雨, 在齋殿, 引見三公。 上曰: "今玆旱災, 振古所無, 天之示譴, 實由寡躬之不德, 予甚慙懼。" 領議政鄭太和曰: "國有災異, 則三公引咎辭免, 乃古例也, 而事涉文具, 故臣等泯默隨行矣。 殿下亦必自勉於躬, 而靜思厥咎, 無非臣等不能仰體聖心, 裨輔德化, 以致災沴之荐臻也。" 上曰: "大臣雖至誠禱雨, 而予實獲罪于天, 其敢望上格天心乎? 玆接卿等于齋室, 冀聞藥石之言, 以補闕失。" 太和曰: "下敎求言, 已有日矣, 而無一人進言者。 此是前日應旨之疏, 皆無採用之實, 故已成噤默之風矣。" 上曰: "是予聽納之誠, 有所未盡故也。" 左議政金堉曰: "沈之溟之初出賊口, 與洪瑑無異, 而以其再出於士紀之供辭, 故赦瑑, 而編配之溟矣。 蓋其借兵廣州之說, 以日月考之, 在於之溟未除廣州之前, 少無可疑之跡, 赦之宜矣。 兪棨雖蒙量移之恩, 本情可恕, 故玆敢議啓於審理中矣。" 上曰: "兪棨之罪, 與沈大孚初無異同, 而及棨爲臺官, 必欲逞志而後已, 苟有國法, 安可視以尋常乎? 沈之溟事, 於領、右相意何如?" 太和等曰: "旣無與知之跡, 除拜日月, 亦且相左, 似宜容恕。" 上曰: "定配未久, 似難全釋, 減等可矣。" 上謂三公曰: "喬桐留置兒,
                【昭顯世子之子。】
              稚弱多病, 久置島中, 或至不幸, 可勝慘怛? 常欲致之京中, 恐煩北人之聽聞, 以此不果矣。 自今以後, 可無北人詰問之端否?" 太和曰: "置諸喬桐, 則貽弊於本縣, 處之京城, 則有煩於聽聞, 不如與澂、潚同處之爲便也。" 堉及右議政李時白曰: "臣等曾請移致京中, 今豈有他說? 北人之不問已久, 寧有詰問之慮? 殿下之問及此, 其有光於聖德, 爲如何哉?" 太和曰: "彼方伺釁詰責之患, 不可不慮也。" 堉曰: "九王已死, 寧有此憂?" 上曰: "淸人豈盡知我國事乎? 凡前後詰責, 皆是鄭命守之所操縱也。 當此之時, 移置此兒於京中, 則詰問之患, 安保其必無乎?" 太和曰: "西路人, 與鄭命守親密者頗多。 我國微細之事, 無不相通, 安知彼之終不得聞乎?" 上曰: "彼若欲執此生梗, 何患無辭? 予以是爲慮焉。" 太和曰: "臣非不欲將順聖上之美意, 而時勢到此, 不得自由, 恐致後患, 不敢承奉矣。" 堉曰: "然則齎咨官不久當還, 詳知彼中形勢, 然後處之似當矣。" 上曰: "姑待齎咨官之回, 商量處之, 亦未晩也。" 太和曰: "士紀之子, 年十四者, 定配於慶源, 而聞有勇力。 此人必不係念於國家, 置之北邊, 恐有後患。 請移配於南邊絶島。" 從之。 上曰: "國家不幸, 逆變繼起, 逆賊緣坐之人, 如叔姪之親者, 旣沒爲官奴, 則雖有赦令, 不可容議, 而每見諸道稟啓, 則混及此類, 事甚不當。 今後更勿擧論可矣。" 初, 姜獄旣完之後, 昭顯世子三子, 竝配于濟州, 二人夭歿, 只有第三兒, 上特加矜憐, 量移咸陽。 已而徙置喬桐, 時賜衣資、食物, 以示眷念之意, 淸使嘗至我國, 問昭顯諸子存否, 朝廷答以已死, 自是淸使之來, 更不提起。 至是, 上憂旱甚切, 旣擧審理之典, 疏釋罪人, 又欲移第三兒於京城, 以便保育, 召大臣議之。
地名: 慶源 (咸鏡道, 都護府)
年: 1695.0

○壬寅/引見大臣、備局諸宰。 刑曹判書閔鎭長, 以南九萬之意, 陳統制、南兵、慶源三處遞易之不可。 左議政柳尙運曰: "此皆臣處事不善之致也。 無已則南兵、慶源皆仍任, 統制使更爲差出好矣。" 上從之。 時, 掖隷宋宗元, 叛主驕橫, 本主李時膺, 呈該曹得決。 上聞之, 特命贖良其族屬, 竝令議處, 政院爭之不得。 至是持平柳重茂進啓曰: "該曹處決, 明白無疑, 而聖上乃以宗元入屬掖庭之故, 特許贖良, 又慮族屬之見侵, 至有議處之敎。 奴隷之背主投公, 何等罪惡, 而枉屈公法, 勒令從良, 庇護之恩, 至及族屬, 實非聖人無私之德。 請還收前命, 一依該曹決折施行。" 上不允。 重茂又以所懷, 陳白其不可, 上曰: "宗元有膂力、武才, 且爲人醇直, 可惜故也。" 尙運曰: "宗元多年侍衛之人, 一朝爲人奴, 則其死生有不可知, 故自然有惻隱之心而然也。" 上喜聞曰: "出給本主則必至於死, 予實有所不忍而然也。"
地名: 慶源 (咸鏡道, 都護府)
年: 1714.0

○甲戌/引見大臣、備局諸臣。 先是, 上以荒唐船出沒事, 令廟堂奏聞彼中。 至是, 左議政金昌集奏曰: "此外關西江邊犯越之弊及北路慶源等地越邊, 彼人之作舍開田等事, 諸議皆以爲當奏聞, 而但北路事則或言: ‘彼若答以爾國鎭堡、村落, 皆列於江邊, 而獨禁我人何也云, 則無辭可答’云, 以此欲爲稟旨。" 上命只以漁(菜)
                〔採〕
              、採蔘等事, 先爲奏聞。 戶曹判書趙泰耉言: "彼人之江邊採蔘, 雖有犯越之慮, 而若無越來作弊之事, 則亦非自家可禁之事, 必待其越來作弊, 作爲標迹而奏之, 然後爲萬全矣。" 上然其言, 只令奏聞荒唐船、漁採之弊。 昌集陳兩湖、嶺南, 俱不免災荒, 而水陸設操有弊, 請一倂停止, 令營將, 隨便點視。 嶺南奴婢推刷及軍兵改都案, 亦宜待年擧行, 上竝從之。 前左尹任弘望, 以年八十, 引崔寬、權說等例, 命變品陞資憲。 因右議政金宇杭之言也。 又因左參贊崔錫恒言, 命故議政尹拯家, 庚寅以後月廩輸送事, 特爲還收, 只命限三年祿俸輸送。 蓋拯子行敎, 累引父遺言, 力辭廩祿故也。 司諫兪崇陳前啓, 又論: "宋朝六賢陞配, 實是斯文之大慶, 寧容他議, 而副司果李頣晩, 敢生異論, 投進一疏以爲: ‘創立新規, 有違於獨秉《周禮》之義’, 顯加譏評, 略無顧忌, 誠極駭惋。 請削奪官爵。" 上曰: "當初疏論, 極無據。 罷職。" 又論: "永宗僉使金義萬, 專事剝刻, 橫斂無藝, 所納魚産, 勒加濫徵, 請罷職不敍。" 上答加詳察處之。 持平趙尙絅陳前啓, 又論: "各司供上官, 親捧御供之物, 盛架子前導, 到闕坐待開門者, 不易之規。 近來此法漸廢, 御供之物, 或自貢物人家, 直爲備來於闕下, 官員則來憩依幕, 及至開門, 始乃入來。 請申飭各司, 今後因循謬規者, 各別科罪。" 上允之。 又論: "昨年嶺南人金履達者, 投進一疏。 雖以旌褒朴女爲言, 精神所注, 專在構誣道臣。 只引趙廣漢腰斬故事, 造意危怕。 朴壽河之被刑, 只緣言語悖慢, 則何關於訟之立落? 因此湊合, 必欲甘心於道臣, 此實前所未有之事。 請疏頭金履達, 令該曹考律定罪。" 上問大臣, 昌集等曰: "道臣邂逅殺人, 何干於山事, 而敢引廣漢腰斬等語, 此不可尋常罪之。" 上又問諸臣, 皆言: "其疏雖無據, 而旣稱草野之疏, 不可以一二句語, 罪之。" 上然之, 不從臺言。 閔鎭厚陳各司官吏, 便服出入之弊, 又言: "敬寧殿祭享時, 諸祭官自闕中着便服而出, 不可不論罪。" 上敎以予於蜥蜴祭時, 亦見朝士退出者, 自闕內已着便服。 自今隨現論罪。 先是, 判府事崔錫鼎, 撰故杞平君
              兪伯曾諡狀, 而論伯曾劾故相尹昉事有曰: "公論尹昉汚衊廟社位版, 上詢虛實, 對者不能明言, 上以爲失實, 命特罷。 其後李檜還自瀋陽, 極陳廟社汚衊狀。 檜其時宮官, 曾所目睹, 上始知公言不誣。" 昉後孫奉事重明等, 上疏辨其誣, 引錫鼎之祖鳴吉之語, 及故判書李植碑文中, 本無意罪之之言, 以爲: "伯曾及檜, 皆有宿嫌於昉, 乘時構捏, 而錫鼎專欲諛伯曾, 以悅其子孫, 請命太常, 改削諡狀中構誣之言。" 上下優批, 改削事, 令太常擧行, 奉常寺請出付其諡狀於伯曾子孫, 使之刪改。 伯曾之孫前郡守命聃等, 又疏論昉汚衊廟社主之狀, 以爲: "奉還主版之時, 裹以空石, 駄之於馬, 弊襪、弊褌、食器、斫刀等物, 雜入其中, 使女奴跨其上, 人心齊憤。 國言喧藉, 自上洞燭罪狀, 仍有付處之命。 聖祖處分如是嚴截, 則爲其子孫者, 安敢掩護周遮, 反生伸辨之計哉" 上以爲: "彼此疏辨如此, 不可不俯循公議而處之", 下其疏於該曹。 至是, 上詢于筵臣, 閔鎭厚曰: "此事已近百年, 無以詳知, 而兪伯曾諡狀中, 自伯曾論昉至李檜上疏, 皆是出於朝報者。 尹重明所以稱冤者, 似在於始知公言不誣一句語矣。 其時李檜上疏之後, 尹昉中道付處, 未幾蒙宥, 聖度淵深, 群下不敢窺其涯涘。 右尹者曰: ‘上雖迫於群請, 暫許付處, 而旋降恩宥, 必以昉爲冤。 李植文字中, 本無意罪之者此也。’ 右兪者曰: ‘李檜疏後, 檜不被罪, 而昉則付處, 自上必以檜言爲是。 今其諡狀中所謂始知公言不誣者, 此也。’ 古人亦或有以一事, 而各隨所見爲言者。 兩邊之言, 皆不可深斥, 此外更無可覈之端矣。" 趙泰采等言: "諡狀亦公家文字, 輒令刪改, 其弊無窮。" 上命諡狀, 勿爲刪改, 又以其時是非, 今難酌定, 命寢禮曹覆奏。
地名: 慶源 (咸鏡道, 都護府)
年: 1728.0

○更推黃溥。 刑一次, 溥供: "慶源人南龜錫持巡營軍官傳令, 來慶興, 言于臣曰: ‘巡使道謫慶源時, 聞三峰島之說, 使渠訪問, 以爲推得之地。’ 臣問其探知與否, 則龜錫曰: ‘有一人言: 「若登頭里山烽臺, 値日晴, 則僅見其島形, 如臥牛。」云。’ 臣書報巡使曰: ‘若欲得此島, 則必得二十人, 除其一年身役, 令自願勇往, 此道漁船如馬槽, 不可越海, 必有板船, 然後可以入島。’ 巡使答以此島之漏版圖, 誠可惜, 宜速造板船。’ 臣有奴稍知造船, 自二月, 先造本板, 未及完役, 聞變亂置之。 所謂投海避亂之說, 元非臣之發於口者。 金世俊及時昌等捉來面質, 則可知虛實。 黃鏻, 臣之孽七寸叔, 李參判明彦之外四寸, 素有心病, 而率置衙中。 鏻之生死, 就拿後事不能知。" 先是, 北道安撫使啓言: "三峰島, 自古無相通之事, 溥以罪人之父, 造船入往之計, 極爲凶狡。 國有緩急, 則乘此新船, 往投海中, 以避其亂之說, 溥與座首金世俊酬酢時, 及唱奴時昌、萬昌等, 得聞甚詳。" 咸鏡監司權益寬啓言: "溥孽叔黃鏻, 以衙客, 隨溥妾行到咸興地, 公然乘夜赴水死。"
地名: 慶源 (咸鏡道, 都護府)
年: 1754.0

○王世子引接大臣、備堂。 領議政李天輔以災異陳戒曰: "邸下之事大朝, 與事天一也。 大朝責敎, 雖或有過中, 此出於至慈厚望之聖意也, 邸下須勿忘惶蹙之心, 然後凡百皆可不懈矣。" 時上因事切責世子於諸臣入侍時, 天輔擧此陳勉。 左議政金尙魯繼言: "邸下淵默太過。 誠願頻賜引接, 假以辭色, 俾上下之意相通。" 王世子嘉納之。 天輔又言: "前咸鏡監司尹得載, 以本道牛疫大熾, 會寧、慶源
              淸差開市時, 農牛賣買狀請禁斷, 而彼人開市專以買牛爲重, 一向嚴防, 恐或生梗, 近日牛疫, 亦頗寢息云, 令道臣從略許賣之。" 從之。 刑曹判書李鼎輔言: "本曹雖掌刑獄, 兼管京外公私賤, 每當式年, 各邑推刷奴婢後, 例送續案於本曹, 則本曹磨準, 分送於掌隷院及戶曹, 頃因嶺南釐正使李成中書啓, 謂有邑弊, 永革舊規, 公賤之存歿增減, 無路覈得。 請還復舊例, 用大臣言, 令各道監營, 收聚續案, 直送于刑曹, 俾無州邑修呈之弊。" 戶曹判書李喆輔言: "頃以經用告乏, 稟于大朝, 請得海西詳定田米二千石, 而惠堂洪鳳漢請以京廳田米移送, 則大朝以京廳所儲如不滿數, 稟于小朝, 更請海西米爲敎。 今者惠廳所送只是三百石, 請依大朝下敎, 取用海西米一千七百石。" 從之。
地名: 會寧 (咸鏡道, 都護府)
年: 1435.0

○咸吉道都觀察使鄭欽之、都節制使金宗瑞等, 據贊成事何敬復書, 逐條議啓: 一。 移都節制使營於鏡城, 兼任守令便否, 則自富居城至會寧、寧北、孔州, 相距各百五十餘里, 至慶源百八十餘里。 會寧有變, 則由釜回行兵; 寧北、慶源有變, 則由綠野峴行兵; 孔州有變, 則由義尙行兵, 皆是要衝之地。 自鏡城至寧北、會寧、孔州, 各距二百四十餘里, 慶源二百七十餘里, 道路遙隔, 脫有事變, 難急赴援。 若以供億輸轉等項, 不緊小弊, 遽棄救援便近富居完城, 無故退排於幾百里之鏡城, 則有乖防禦大體, 仍舊爲便。 一。 寧北、孔州附近土地割屬, 使僉節制使, 兼任守令便否, 則上項寧北、孔州, 只設營鎭, 無土地人民, 故防禦支待等事, 日漸疎虞, 宜依敬復獻議, 寧北鎭附近各里四百戶割屬, 稱爲郡僉節制使, 兼差知郡事; 孔州附近各里三百戶割屬, 稱爲縣僉節制使, 兼差知縣事。 寧北鎭則曾給奴婢七十口, 孔州則前此假屬奴婢十二口, 今加給五十口, 竝許以正軍餘丁, 依本道他官例, 量定鄕吏。 一。 慶尙道沿邊米&#x25E34;漕轉事, 則倘或今年不稔, 須令江原道租稅及國庫米二萬石, 次次移轉于安邊府, 道內各官租稅, 亦以次輸入於北道各官, 以備糧餉。 一。 移寧北鎭城於洞源主山及會寧、慶源, 各里人民, 如遇小小聲息, 毋聚邑城, 各保木柵等事, 若移築邑城, 而於賊人來路相望之地東那丹月下、西吾弄草峴兩處, 置把截, 其間有三百餘戶可耕之陳地, 待後年改築石城時, 移設爲便。 其遇聲息, 毋聚邑城, 亦依所啓施行。 一。 慶源、會寧沿邊小堡, 人民聚會, 賊若大擧, 出其不意, 先圍邑城, 使不得出援, 而分侵小堡, 則小堡必不能支, 誠爲可畏。 然無小堡, 而聽民散居, 則易啓戎心, 彼必乘機連侵, 本國人民, 亦欲報復, 互相侵掠。 如此則非但人心搖動, 恐因此生變。 且木柵, 今當完固, 未可遽撤, 藩籬姑仍其舊何如?" 皆從之。
地名: 會寧 (咸鏡道, 都護府)
年: 1436.0

○辛巳/受常參, 視事。 大司憲李
              叔畤啓曰: "趙從生濫受李忖奴婢, 迨今役使。 受奴婢, 雖在赦前, 今猶役使, 則未可以赦前論也, 宜當劾論。" 上曰: "卿以迨今役使, 固執爲言, 欲推從生之罪, 設使有人於赦前, 私贈布物於一人, 受者造衣穿着, 赦後事覺, 則卿以爲仍著赦後劾論之乎? 其不可也明矣。" 上又曰: "曾聞咸吉道
              會寧ㆍ鍾城等處人民, 去乙卯飢饉之後, 疾疫死者甚多, 遂令都巡撫使沈道源, 推問死者之數, 九百餘人矣。 今贊成事河敬復往于其界, 以聞於予曰: ‘疫死者過半。’ 予謂其界人民, 本八萬餘人, 若過半死, 則不下四萬餘人矣。 敬復之言, 雖不盡實, 亦不盡虛。 曩本道都節制使金宗瑞、都觀察使鄭欽之, 親啓疾疫致死人數, 皆不至甚多, 是豈眞不知也? 乃趙高指鹿爲馬之類也。 昔唐
              玄宗時, 二十餘萬人, 喪敗於雲南, 匿不以聞, 而君自不知, 今日之事, 與此何異哉? 予欲送人推問, 知疫死人數。" 領議政黃喜曰: "稱爲賑濟使, 差人推問可也。" 召右議政盧閈、判中樞院事許稠、判書崔士康ㆍ沈道源、參判奉礪ㆍ南智ㆍ尹璠ㆍ朴坤議之。 盧閈等議: "除遣賑濟使, 差遣敬差官, 糾察賑濟能否, 兼令訪問致死人數於各寨里。" 沈道源獨以爲: "宜遣行臺監察。" 上從盧閈等議, 卽令判軍資監事趙遂良, 爲咸吉道敬差官。

○先是, 本國被虜人波豆ㆍ南子ㆍ上佐等, 刷還便否, 令咸吉道監司鄭欽之、都節制使金宗瑞、判慶源府事宋希美、判會寧府事李澄玉等擬議以啓。 至是, 澄玉等議: "請勿刷還。" 金宗瑞議曰: "凡諸施措, 先觀其勢而圖之, 事有濟而終無弊。 今北方待野人之勢, 與古頓殊, 新設四邑, 雜處野人, 出入同之, 故臣在會寧時, 斡朶里也叱大來告曰: ‘朝鮮人願爲吾家雇工人者, 恐都節制使不許。’ 臣答曰: ‘歸者納者, 兩俱有罪也。’ 叱大恐懼叩頭而退。 間二日, 斡朶里
              伊郞哈又來告: ‘朝鮮人, 有願爲吾家雇工人, 願都節制使許之。’ 臣答之如初, 今有孔城
              安末巾, 爲野人雇工人, 事覺推覈。 以此觀之, 平民尙有從彼之心。 官奴驛子私奴僕之輩, 苦於賤役, 投彼求閑, 勢之必然。 去甲寅冬, 會寧官婢古未, 曾爲赴防軍士之妾, 尙且棄而投野人之家, 野人獲而來告, 此其一驗, 禁防不可不嚴也。 然本國女被虜爲野人之妻, 男被虜爲野人之奴者, 皆受制於人, 不得出入耳, 其不還本國之罪可恕。 本國若强推還, 則彼必生厭, 構釁可慮, 依舊勿推之議固善。 初雖被虜, 連婚野人, 任意生業, 出入自由, 又與我疆咫尺居生, 而避重就輕, 甘心從彼, 不還本國者, 其情無異於潛從他國者。 知而不推, 則誠恐我國邊民從而効之, 末流難禁。 且波豆言曰: ‘波豆及南子、得夫等三兄弟, 一時被虜之後, 因見母及兄弟, 累經龍城、鏡城, 往來朱村。 又得夫曾歸遼東, 受百戶職, 仍居遼東。’ 其厭憚賤役, 投彼之閑, 從可知矣。 其上佐者, 訊之野人, 推之會寧, 皆曰: ‘未知誰何。’ 波豆則今已還本土, 母子完聚, 南子則凡察已先告之, 問其置處, 佯若不知, 置而勿推, 尤爲勢難。 得夫則已歸遼東受職, 非臣所敢妄議。 若曰生釁可慮, 則野人竊一牛馬者, 邊將卽皆捕獲, 拘繫囹圄, 拷訊決罰, 暫不寬假, 今已有年矣。 野人豈不厭怨乎? 然垂頭就獄, 莫敢誰何者, 徒以畏服我勢之强, 而不敢動爾, 何獨易於制竊盜, 而難於招還賤口乎? 如此邊事尙密, 不宜使彼我人民知之。" 鄭欽之議曰: "國家新設四邑, 沿江守要, 據彼巢穴。 近境野人及江北散處野人等, 外雖順服, 內實疑貳, 潛懷去就, 觀國家待己之勢, 以爲向背之地, 此誠邊境安危之機, 不可不察也。 四邑新徙城堡未築, 公私俱匱, 當此之時, 二十七年之前被虜人口, 責以忘親背國, 遽令刷還, 彼若含怨, 轉相扇動, 邊釁一開, 其害有不可勝言者, 今雖盡數推還, 不足爲武。 儻或推刷, 彼若違避, 傷損威重, 爲害必深, 悔將何及? 但南子則凡察旣已先告, 據理開說, 俾之還本, 彼必不得已而還之, 其餘被擄人口, 恐不可遽令刷還, 爲今之計, 莫若嚴我國人民, 從彼之法, 待四邑城堡畢築, 蓄積粗備, 邊境稍完, 彼人深服, 然後漸以推還, 亦未晩也。 欲速則不達, 見小利則大事不成, 伏望上裁。" 從欽之議。
地名: 會寧 (咸鏡道, 都護府)
年: 1437.0

○壬申/先是, 野人
              朴多弄哈、無伊應哈、乎斜乃、蘇乙吾等四人潛到會寧之境, 節制使李澄玉擒詰之, 答曰: "欲見親族。" 澄玉放之, 馳啓, 上曰: "遠居野人潛入境內, 其心必異, 幸而獲之, 宜詰出來之意, 何遽放還?" 澄玉更使人執送于京, 命囚義禁府鞫問, 未得異狀。 時朝議不一, 或云可還其土, 或云可流他方, 或云拘留奴之可也。 上降書問于金宗瑞、李澄玉、朴好問, 宗瑞等回啓: "宜放還本土, 以安彼人之心。" 上又議諸政府, 皆如宗瑞等啓, 乃從之。 至是, 令義禁府敎曰: "朴多弄哈, 於乙卯年, 隨沈咜納奴, 侵我閭延等處, 今欲入寇, 潛來間諜。 無伊應哈與忽剌溫結婚, 謀欲引誘作賊, 先來探候。 汝等譎詐之計, 今雖隱諱, 於會寧鞫問之時, 已不能遁情。 將相大臣皆謂爾等罪惡貫盈, 宜置重典, 然汝等不識義理, 無異禽獸。 且乎斜乃、蘇乙吾等隨汝出來, 尤不足算也。 殿下包荒之量、好生之德, 卓冠千古, 故特宥爾等, 許令放還, 自今以後, 謹愼持身。" 遂放之。 又命兵曹, 亦依此例敎之, 仍命禮曹, 優待厚賜遣之。 當其囚繫, 天寒甚, 上憐之, 特賜衣服。

○戊戌/御勤政殿受朝。 伐引住兀良哈都指揮僉事都兒溫等五人來朝, 忽剌溫都督乃要昆所遣指揮亏將介等六人、都督伐兒哥所遣都指揮吾寧應哈等六人亦隨班。 上引見都兒溫、亏將介、吾寧應哈等三人於殿內曰: "險遠道路, 艱苦出來。 汝輩前此不曾朝見, 今乃來朝, 甚嘉之。" 都兒溫對曰: "忽剌溫酋長喜前日放還朴多弄哈、無伊應哈等, 送人於我曰: ‘今欲遣使以通歸順之意於朝鮮, 汝其勿禁護行。’ 我是以率來。" 上曰: "已知汝意。" 都兒溫曰: "前日兀狄哈侵慶源、會寧而還, 我要中路, 奪其馬三匹及人口, 遂有嫌隙, 故至今未得來朝。 今無兀狄哈聲息, 且雪未降氷未合, 故乃出來, 欲及雪降氷凍前還歸也。 且欲歸順者, 非獨兀剌濫, 北方深處種類, 亦皆將有歸順之心矣。" 上曰: "汝意好, 予具悉之。" 都兒溫曰: "我兀良哈等或居於伐引, 或居於水下部落, 隔遠散居, 故水下被寇, 則伐引不及救援, 請欲聚居于伐引。" 上曰: "汝輩之事, 予不當布置也。" 都兒溫曰: "各處部落, 欲會居一處久矣。 然諸鎭禁之曰: ‘汝安接已久, 何故一朝棄舊居?’ 是以不能擅便, 敢來啓也。" 上曰: "已知。" 都兒溫又曰: "我輩元無奴婢, 所得役使之人, 投于貴國, 貴國不還, 我輩恨之。 乞今後隨卽發還。" 上曰: "投來者是中國之民, 則我國安能擅自進退乎?" 都兒溫但俯伏扣頭, 不能對。 上曰: "汝輩勞苦上來, 姑且就舍。" 竝賜衣服笠靴, 又賜都兒溫靴馬。
地名: 會寧 (咸鏡道, 都護府)
年: 1438.0

○議于政府六曹曰: "斡朶里住居境內, 而猶有移動之心久矣。 今已蒙奏準, 童倉等仍舊安業, 其不能擅自遷徙, 一也。 四鎭領兵而居, 以示制御之威, 其不能遷徙, 二也。 酋長雖欲移徙, 管下之人, 皆不肯從, 棄管下而獨徙, 則爲匹夫而已, 其不能遷徙三也。 彼久居斡木河, 自在耕牧, 安心土着, 一朝棄已熟之田, 挈家遠徙, 依付草木之間, 亦人情之所不忍也, 其不能遷徙, 四也。 以是觀之, 固無移徙之疑矣。 然童倉求婚於滿住, 期已定矣。 旣而以滿住寇我本國辭之, 乃求婚於本國之人。 大抵斡朶里酋長不娶管下, 必求婚於同類之酋長或兀狄哈或兀良哈或忽剌溫。 今童倉不求於彼, 而求於此, 其向化誠僞, 雖未可知, 其外貌則亦可尙已。 端川以北之人, 皆是女眞遺種, 向化已久, 國家差役, 無所不爲, 與本國舊民無異, 獨斡朶里猶未順服, 爲我邊境之虞。 今(宣)
                〔宜〕
              從童倉所願, 許娶會寧良家之女。 彼雖率歸, 必往來婦家, 以告雜種野人動靜聲息, 此待夷狄之一策也。 古之帝王, 或以公侯之女或以宗室之女, 下嫁於夷狄, 此則不得已而爲之, 其事大矣。 童倉則不然, 其管下之人侍衛京中者, 許娶公處之婢, 或嫁良夫之産。 今其酋長誠心效順, 而以近境良家女妻之, 此事之小者也。 反以爲無前例, 不肯聽從, 甚未可也。 或云: "今許童倉則彼諸種, 皆援例求之, 其慙不可長也。" 予亦以前日所無之事, 不可輕易爲之。 然境內酋長子弟之求婚者, 幾人乎? 若其管下之人則誰能仰告於我, 以求婚乎? 但今告童倉曰: "汝娶本國之女, 仍置本處, 往來彼此, 則可矣。 若率歸汝家, 不肯往來, 則誠心向國之意未著, 汝何以處之?" 如此告諭何如?"

○義禁府啓: "良女地藏, 與奸夫同謀殺本夫, 情涉疑似。" 上令諸臣議之, 或云當死, 或云不當死, 命屬咸吉道
              會寧官婢。
地名: 會寧 (咸鏡道, 都護府)
年: 1439.0

○前中樞院使鄭欽之卒。 欽之字堯佐, 慶尙道
              東萊縣人, 高麗監察大夫郞生之孫。 生而聰慧, 稍長知讀書, 中進士成均試, 以蔭補官, 至司憲持平, 執法不阿, 彈左政丞河崙, 遂貶遠方。 太宗辛卯擢第, 歷吏兵曹正郞司諫院左獻納。 丙申, 爲司憲掌令。 時左議政朴訔與淸城府院君
              鄭擢訟奴婢, 卒屬公。 訔入閤啓事, 因自陳不宜屬公。 欽之疏請劾之, 詞甚剴切, 時論快之, 未幾見罷, 爲訔所忌, 擯不用者四年。 至世宗卽位, 起爲奉常少尹, 歷執義, 知刑曹事代言, 陞爲知申事, 參掌機密, 多所啓沃。 世宗嘗講武鐵原郡, 獲禽多者, 欲官以賞之, 議于扈從大臣, 皆曰: "可。" 欽之獨曰: "今獲禽多者官之, 後有戰功者, 將何以賞?" 上然之, 遂寢其議。 後爲吏曹參判、司憲府大司憲, 陞刑曹判書, 爲忠淸、全羅、慶尙三道都巡撫使, 審定沿海州郡城基。 歲乙卯, 國家於咸吉道, 新設會寧等四鎭, 軍機民務, 措置劇甚, 世宗欲以欽之爲觀察使, 議諸政府, 皆曰: "欽之有老母, 年過八十, 不可遠遣。" 上曰: "親老一家私事, 邊圉重事, 無以易此人。" 遂遣之。 因謂左右曰: "以鄭欽之爲觀察使, 金宗瑞爲都節制使, 予無北顧之憂矣。" 仍命欽之歲來省母, 明年再來覲母, 特賜酒肉與樂, 使壽母, 厚賜遣還。 尋以母疾劇, 召還拜中樞院使。 明年, 丁母憂遘疾, 上遣中使勸食肉, 命御醫二人不離診視, 醫問絡繹, 屢賜大官珍膳。 及卒, 年六十二。 上悼之, 輟朝二日, 遣使臨弔, 賻賜特加。 諡文景, 學勤好問文, 布義行剛景。 爲人風姿秀麗, 外和內剛, 望之儼然。 平居喜觀書, 誦說漢史。 世宗嘗謂尹淮曰: "鄭欽之, 何時熟史如此乎?" 又不事家産, 當官處事, 務遵大體, 不喜立異。 將終, 遺書敎諸子, 不作佛事。 子甲孫、麟孫、興孫、昌孫、喜霖、六孫。
地名: 會寧 (咸鏡道, 都護府)
年: 1442.0

○咸吉道都節制使金孝誠馳啓: "今承傳旨, 慶源屯田便否, 臣反復思之, 新設之邑, 非唯境連虜地, 雜處野人, 變在朝夕, 宜多畜糧餉, 今官庫所儲與民間所備, 竝皆不足。 前節制使李世衡請置屯田, 儲備糧餉, 甚合時宜。 請抽慶興、慶源、穩城、鍾城、會寧次正軍及富居縣守城雜色軍共五十人, 輪次耕(懇)
                〔墾〕
              , 其耘鋤收穫, 又以北靑騎船軍六十人。 如其不足, 則抄北靑以北各官所居各司奴婢, 除身貢, 依籍田農軍例, 輪番役之。 農器則以吉州以南各官會計付雜物, 隨宜貿易。 又以公廉勤謹人, 擇定監考, 全掌諸事, 令慶源節制使監掌考察, 仍依且耕且戰之法, 官無事之日, 遠斥候, 謹烽火, 愼烟臺間(渫)
                〔諜〕
              , 守其要害。 又領餘軍, 以助不足何如?" 下議政府議之。 黃喜、皇甫仁、李叔畤議曰: "置屯田備糧餉, 合乎時宜, 雖云良策, 古之屯田, 以防禦士卒, 當有事時則行兵且戰, 當無事則休兵且耕, 非役以他人, 故弊不及於民也。 今之屯田, 以次正軍及各司奴婢, 輪番耕穫, 其齎糧往來之苦、自家廢農之弊, 誠不少矣。 莫若待其新徙邊民安生樂業然後更議施行。" 申槪、河演議曰: "今當邊方糧餉不敷之時, 屯田之策, 不可不慮, 願令試驗。 然不可役以騎船軍及北靑以北各司奴婢也, 姑役以旁近之官各司奴婢與無軍役之人, 以試便否爲便。" 上遂傳旨本道觀察使鄭甲孫曰: "予惟黃喜等之議, 似爲得策。 雖然若旁近各官, 或有入番人吏日守及各差備人可以量數刷出供役者, 則有可行之理矣, 不然則不若不爲之爲愈也。 卿其廣行訪問, 商搉便否以啓。"
地名: 會寧 (咸鏡道, 都護府)
年: 1450.0

○丁酉/傳旨司憲府, 平安道
              茂昌郡官奴定屬宋大平妻子, 移定屬于咸吉道
              會寧府。 持平李宜門啓曰: "大平妻子, 己於平安道極邊郡縣入居, 咸吉道乃是樂土, 入居此道, 何所懲乎?" 上曰: "大平妻子, 於法不合入居。 然予以大平所犯, 情理可憎, 故入送耳, 雖會寧亦可。" 宜門更啓曰: "臺省耳目之官, 今本府時仕者二人, 一人有故, 則不得仕, 廢事頗多。 又鎖閉玄宮, 執義之任也, 何必更待卒哭後除授乎?" 傳旨承政院曰: "臺省不可久曠, 其議諸政府。" 僉曰: "古者玄宮加土, 例以工曹判書監之, 其後以政丞爲之。 執義鎖閉玄宮, 亦因一時之事耳, 請稽古制。"
地名: 會寧 (咸鏡道, 都護府)
年: 1453.0

○咸吉道觀察使成奉祖馳啓: "前都節制使李澄玉殺新都節制使朴好問, 囚其子平孫及奴二名。 臣卽移文于鏡城以南諸邑及六鎭, 令整勑軍馬以待節度。 又令會寧府使南祐良, 率精兵三百, 追捕澄玉, 又令高山道察訪呂宗敬與吉州牧使趙完璧率鍾城軍士, 屯于龍城平以應變。" 左議政鄭麟趾、右議政韓確、左贊成李思哲、左參贊李季疄、兵曹判書李季甸、參判朴仲孫、都承旨崔恒、右承旨申叔舟等會于大君廳, 擬議以啓, 遣議政府知印齎敎書往咸吉道。 其敎觀察使成奉祖曰:
地名: 會寧 (咸鏡道, 都護府)
年: 1459.0

○咸吉道都節制使楊汀、敬差官吳伯昌馳啓: "囚孛兒罕與子仇難、仇難之子毛多哥於會寧。" 先時, 孛兒罕妻其沙哥率子阿兒哥禿ㆍ無者、女子吐勞古、從婢何兒河知、奴歹漢在富寧
              靑巖母家, 今令鏡城判官禹貢執囚之。 伊升哥倍道疾馳, 處處敺鞭驛吏, 夜至北靑前川, 水方漲, 宿于川邊, 待水落, 便渡已到吉州, 又令都鎭撫趙繼宗執送于京。 是後, 孛兒罕子加麟應哈、仇難子者邑哈、加麟應哈子無同可ㆍ奴卜剌遜亦囚會寧。 孛兒罕子阿比車與伊升哥子十三四歲小童、加麟應哈子時郞哥逃。" 前此, 楊汀馳啓: "臣與康孝文、吳伯昌召孛兒罕父子及諸酋于會寧, 召孛兒罕父子就臣前, 開諭上旨, 歷數其罪, 孛兒罕隨辭辨明。 且曰, ‘前日無兒哈
              野人喧說朝鮮兵馬入來, 故富寧府使虛水剌開路事, 實深驚恐。 然木契非我造作, 乃傳自他人, 而我亦傳送林高古家爾。’ 臣又曰: ‘東良北諸種野人, 因汝造言浮動, 不事農業, 使耕種失時, 以至分軍候望, 汝之姦譎甚矣。 又率徒黨彎弓, 欲射我所遣通事, 援引庚寅年事, 言極悖慢。 及通事稱, 「汝子伊升哥厚蒙國恩, 汝何敢爾?」, 則汝曰, 「安知汝國先殺我子而來乎?」 其罪大矣。’ 仍令力士拘執。 時, 童亡乃、金把兒歹、柳尙冬哈、金多弄哈、浪婁時哈、浪時帖具等在坐, 皆失色曰, ‘孛兒罕受中國高職, 年又老耄, 請輕論。’ 臣答曰, ‘此上旨也, 非我所爲也。’ 獨柳於麟哈曰, ‘孛兒罕之罪, 實是自作, 我不恐怖。’ 臣因與諸種野人飮酒, 極歡而罷。 其後或有持酒肉來訪孛兒罕者, 雖反覆開諭, 而野人等皆驚懼不安, 臣從權撫安。"
地名: 會寧 (咸鏡道, 都護府)
年: 1460.0

○助戰元帥洪允成馳啓: "臣到會寧, 近居野人稍稍來見, 臣諭以國家撫恤之意, 皆願歸順。 臣以勢觀之, 賊等必將歸順。 今來者皆言, ‘阿比車等云, 「若還孛兒罕妻與二奴、家財、牛馬, 則當盡歸順。」’ 孛兒罕妻, 我國之人, 不宜還給, 還其奴子、家財、牛馬, 以解仇怨。 賊輩每往來京中, 本道民居、道路, 歷歷皆知。 臣見本道外實內虛。 吉州距賊至近而無城郭, 居民布野, 若當東作之時, 乘虛竊發, 則爲患不貲, 莫若厚撫以解邊患。 聞阿比車等云, ‘若遣親信人招撫, 則當歸順。’ 李家紅齎來兵曹招諭書內, 有 ‘首謀阿比車外餘皆宥之, 捕阿比車以來者, 重賞之,’ 語。 阿比車見此, 則必自恐, 益堅入寇之計。 臣留是書, 略以招撫之意別作書, 授李巨兒帖哈, 往諭之。 臣與楊汀領軍久留會寧, 諸種野人來者絡繹, 支待給與之物不貲, 附近諸邑魚鹽、米布, 請量數支用。" 御札回諭允成、汀曰:

○咸吉道助戰元帥洪允成馳啓:"前遣李巨兒帖哈招諭諸種野人及孛兒罕孫時郞哥, 皆疑懼不信。 巨兒帖哈反覆曉諭, 林高古、時郞哥等數十人到會寧, 時郞哥曰, ‘還給祖父奴及家産, 則與一族投順。’ 臣答曰, ‘奴馬已曾啓達待報, 不敢擅給。’ 但給笠、靴、衣帶等物。 且諭之曰, ‘國家非兵力不足。 我殿下天地生成, 憐汝無知自就誅夷爾, 富寧、吾村等處所掠人物當刷還。 如是則必有厚賞矣。’ 臣觀諸種野人皆還家安業, 而獨速魯帖木兒不來, 其情難測。 臣當徐察, 因勢待之。"

○咸吉道都體察使申叔舟馳啓: "兀良哈等還朱乙溫、虛水剌所擄男婦十人。" 又啓: "臣更到會寧, 細審野人情狀, 不從賊者有云, ‘作賊者上京受賞而安居, 順國者不與焉, 是賞賊也, 不如爲賊。’ 臣語之曰, ‘此非爲賞也。 彼知其罪, 還其所掠而願上京謝罪耳。 汝等不從賊, 固善矣, 然亦本分事耳。’ 答之如是, 然彼所言理順, 且於賞罰亦乖。 廣失塔、麻具等, 臣到前已約上送, 皆粧束而來, 難於失信, 竝令上送。 今後有欲上京者, 臣以時向熱待秋涼上送爲辭以拒之。 臣竊謂今上京者皆賊魁, 掠畜産未還者多, 依前例, 但衣服靴笠, 無別賜, 不除職。 諭以 ‘爾等久蒙憐恤, 無故而黨阿比車作賊, 罪固重矣。 以爾等無識, 特赦之。 今直痛悔, 盡刷所掠人畜財産更來, 則待之如舊’, 以觀其情。 李沮里、李昌可聞於刷還時往來有功, 宜有別賞, 以示後人。 又豆難歹殺宋憲, 取衣服鞍靴服着而去, 憲子弟見之痛心, 欲射殺之, 守令堅禁而止。 臣謂豆難歹等初執憲, 生而片片割其肉, 問都節制使、守令等去處, 剖其腹、剝其面皮而殺之。 今又公然服着所掠而來, 其無所忌憚也如是, 正宜推鞫治罪, 然旣誘而致之來而罪之, 在此者驚動逃散, 則雖有後擧, 無所下手。 將欲取之, 必姑與之, 今姑忍置之以待秋期。 又聞將家奴壯勇絶倫, 東良之人所恃以爲惡者, 且所願侍朝, 今宜因事方便留之。 臣觀六鎭士馬精强, 所乏者弓箭, 而官軍器亦不多。 然不可刻日加造, 不若多輸箭竹、鏃鐵, 分給軍士, 使自造持。 弓房、軍器監造作年久不用弓子亦多, 輸送輕價和賣, 使自修補。 如是則軍器不日自足。 若臨事, 則雖欲修一軍器, 緣民虜雜處, 旋自胥動驚散, 今因聲息急早爲備, 使六鎭之人亦皆不疑。 又金把兒歹來言, ‘童火爾赤、浪巨口等自建州奉和解勑旨, 已到伐引。 今勑旨如是, 賊輩孰不歸順?’ 臣語之曰, ‘汝等久蒙我聖上曲憐, 今背恩作賊, 上猶憐其無知, 曲赦其罪。’ 彼有人心, 宜自悔罪輸誠。 不爾則戰耳, 何與中朝事也?"

○丁亥/兵曹啓: "宣德八年六月日曹受敎節該, ‘蒲州江從征軍士內鄕吏軍功一等給功牌、子孫免役, 二等己身免役, 三等限二年除役, 公賤一等給功牌, 許屬補充軍, 聽其自願充軍, 二等己身免役, 三等限二年除役。’ 今北征及朱兒溫、會寧從征人內鄕吏、驛子、壯勇隊、一應公賤, 已令依蒲州江例施行, 私賤亦依公賤例論賞, 其一二等私賤, 請令刑曹充償本主, 限年除役私賤, 不當以奴婢充給, 令戶曹賞給, 吏典及補充軍內仕滿應去官者, 一等不計都目去官加資, 差甲士, 二、三等不計都目去官加資, 權差甲士, 改試差之, 一等仕未滿者, 不計都目去官差甲士, 二等不計都目去官, 三等自渡江至回程, 每一日給到一百, 接戰日則倍給而移差甲士者, 隨品除授。" 從之。
地名: 會寧 (咸鏡道, 都護府)
年: 1461.0

○夜傳于承政院曰: "前者引見亏奴哈之日, 亏奴哈請居內地, 亏奴哈明日將發還, 何以答說, 其議諸申叔舟以啓。" 叔舟以爲 "亏奴哈若欲移居會寧, 則可從其請, 然今其子侍朝在本地, 則凡有事變, 隨卽通報, 若移居, 則無此利矣。 且停亏奴哈等之還, 以待韓明澮邊報, 且亏奴哈、金波乙大等歸順, 宜諭明澮戒軍士, 勿令侵本家。"

○都體察使韓明澮馳啓: "諸鎭來順野人具錄居處姓名于後。 鍾城鎭來順阿赤郞貴住大護軍多伊乃等三十四人、吾治安住大護軍浪時波兒赤等二十五人、伐引住大護軍者邑同介等十三人、廬包住指揮忘乃等六人、甫伊下住指揮阿時應哥等二十五人、者古住指揮亏奴哈等三人、尙家下住指揮也吾巨等三十二人、毛里安住萬戶阿下等十四人、汝土別羅住司直高古等二人、朴加別羅住指揮回以歹、下伊亂住阿仁歹哈等四人、斜地住指揮也吾乃等二人、者添別羅住阿所應哥。 會寧鎭來順東良住忘乃等七人、河州住大護軍充尙等三人、吾治安住指揮阿奴等六人、蒙古家舍住指揮阿厚等八人、朴加別羅住指揮伊郞哥等十一人、伐引住指揮阿弄哈等二十七人、斜地住副萬戶也吾乃等四十三人、甫伊下住指揮項哥等四人、仇羅住頭事伊良哈、毛里安住指揮王家奴等二人、下兒看住指揮迂稱哈等五人、廬包住副萬戶豆尙可等九人、無乙界住指揮時應仇等十八人、上甫乙下住司直愁加應哥等四人、阿赤郞貴住指揮班車等七人、者邑歹家舍住學生茂郞哈等三人、諸羅耳住指揮羅相哈等三人、源東良住指揮可陽其等三人、檢天住副萬戶斜奴等三人。 穩城鎭來順伐引住大護軍班車等十人、阿赤良貴住河兒乃等三人、無兒界住上護軍汝應哥。 慶源鎭來順阿赤郞貴住護軍大舍等九人, 摠三百四十五人。"
地名: 會寧 (咸鏡道, 都護府)
年: 1464.0

○同知中樞院事金師禹卒。 師禹字勤父, 慶尙道
              尙州人, 武擧出身, 累官至僉知中樞院事, 出爲忠淸道水軍安撫處置使, 屬歲大歉, 師禹勤恤士卒, 煮海通利, 營有數年之儲, 後遞還。 又出判會寧府事, 時朝廷誅邊酋, 諸種兇怨, 聚數千人毁長城突入, 師禹挺身決鬪, 俘斬二十餘級。 命加階嘉靖, 特賜表裏, 以旌其功, 庚辰拜漢城府尹。 未還會野人犯邊, 上遣領議政申叔舟, 率諸將討之, 叔舟請留師禹與偕, 上許之。 諸軍深入, 賊乘夜犯營, 或設伏邀之, 師禹血戰殿後俘斬甚多。 以功進拜資憲知中樞院事, 賜奴婢, 轉兵曹判書, 拜平安道都節制使。 明年以疾召還, 命御醫治之, 恩顧甚厚, 遂以疾辭, 歸尙州卒, 年五十。 師禹膂力絶人, 善弓馬, 讀書通大義, 爲當時武臣最。 性淸直公正, 見人貪汚不善, 必面斥之, 人或規之不恤。 諡莊節, 勝敵志强 ‘莊’, 好廉自克 ‘節’。
地名: 會寧 (咸鏡道, 都護府)
年: 1466.0

○咸吉道節度使許琮, 據鍾城節制使呈啓: "愁州
              兀良哈時羅右言: ‘吾婢萬伊、乃伊巨等二名, 逃來本鎭。 吾等居城底, 非他野人之比, 事變盡心來告, 無異本國人民。 請刷還。’ 且柳尙冬哈、柳要時老等曰: ‘吾輩本無奴婢, 故一族時羅右逃婢, 若不還給, 吾等婢子, 亦効此皆逃。 乞須還給。’ 今考壬午三月內降諭書內: ‘會寧逃來唐人
              楊柳甫, 若其主請還, 而關於歸順, 則量勢還給, 否則送京。’ 今時羅右居城底, 誠心歸順。 請還逃婢甚急, 請依諭書還給。" 從之。
地名: 會寧 (咸鏡道, 都護府)
年: 1467.0

○庚辰/咸吉道
              吉州人, 前會寧節制使李施愛, 與其弟施合謀不軌, 欲先除節度使康孝文。 會, 孝文巡鎭至本州, 施愛聲言反賊, 夜半密令孝文所私妓山非內應, 伺孝文睡熟開戶, 使正兵崔自池, 突入刺之。 孝文脫身走出, 卽追撲殺之。 梟其首於庭樹, 未幾樹爲之枯。 賊幷殺評事權徵、牧使薛丁新、判官朴順達、富寧府使金益壽、軍官成以乾ㆍ康碩孝ㆍ李堤ㆍ崔湜ㆍ金壽同ㆍ韓熙ㆍ金繼南ㆍ康興孫等。 遣知印李克枝馳啓曰: "兀良哈等屢告賊船到泊厚羅土島, 而孝文不之問。 賊燒焚慶源、鍾城公私廬舍, 孝文以慶源節制使李宗顯家奴而不之啓。 忠淸道
              連山住前縣監元孟孫家奴古邑同, 與水營鎭撫河水長等四十人, 同舟多載米穀及馬鞍錚皷等物, 來泊吉州被執云: ‘欲請兵兀狄哈, 盡殺此道人物。’ 孝文與牧使判官, 取古邑同招, 或誘或脅, 似若由陸路來者。 又今方農月, 多率諸鎭精兵到吉州。 又抄精兵云: ‘汝輩當此時勠力, 則京中大臣內應, 可成大事。’ 使丁新、順達、益壽, 舍下北萬戶金正安等, 各率鎭兵向京。 又軍官玄得利供招云: ‘我曾三次上京者, 節度使康孝文欲率厚羅土島賊, 及道內軍士上京, 通書韓明澮、申叔舟、金國光、盧思愼、韓繼禧等, 以定約束。 我以書悉付之, 皆應諾, 乃還密報于孝文及虞候鄭六乙。’ 又供云: ‘孝文今月初七日, 送六乙于五鎭, 約諸將加抄軍士以來。 孝文則仍與副節度使黃起崐相應, 發鏡城府, 初十日到吉州, 故臣會議軍中, 已捕殺孝文等, 令司直李施合, 領吉州軍士二十人, 捕殺其黨六乙, 及鏡城以北諸鎭將, 囚得利、古邑同等, 以待親問。’" 上覽之, 卽召克枝, 問施愛反狀。 召綾城君
              具致寬、左贊成曺錫文、都承旨尹弼商, 更鞫之。 克枝陰右施愛, 不以實對, 囚義禁府獄。 開城君
              崔濡, 以施愛所寄書來啓, 其書曰: "今呈啓書草照知, 斯速上達。" 施愛, 濡之表弟, 故前後馳啓, 必通於濡以達。 上與致寬等, 密議征討之策, 夜分乃罷。

○先是, 崔閏孫齎諭書而去, 所至匿不開諭, 反右李施愛, 禁州郡調兵應官軍。 節度使許琮以報都摠使浚, 浚頗疑閏孫懷貳。 至是, 閏孫還到文川, 望見浚走匿林間, 蹤跡詭秘。 使人追捕, 問施愛情狀, 閏孫曰: "施愛略無反狀。" 浚令探之, 得施愛啓書于徐致明馬鞍裏, 致明卽閏孫所與俱來者也。 浚遣從事官李恕長, 押閏孫、致明以送。 上欲斬閏孫, 以徇北人, 問閏孫曰: "汝往咸吉道, 成何功乎?" 閏孫對曰: "臣到施愛陳, 語曰: ‘上旣囚申叔舟、韓明澮, 待汝欲質之, 汝當速上京面對。’ 施愛泣下曰: ‘吾方欲往, 但恐路間爲姦人所害, 故不得爾。’" 命囚義禁府獄。 恕長啓曰: "施愛、施合帥數百兵, 屯于利城。 車云革、鄭休明等, 帥鏡城、會寧之兵, 據磨雲嶺。 施愛軍中逃散者, 絡繹趨附於云革, 賊勢旣解矣。" 其施愛啓書曰: "賊臣康孝文廣植黨與, 回泊忠淸道兵船。 又聚平安、江原之軍, 多屯境上, 欲盡殺居民, 故軍民會議已討平之。 而臣在遐方, 恐不及捍衛, 出咸興待命。 今聞閏孫之言, 以臣爲謀逆, 沛鄕之民, 與國同休戚, 豈有一毫謀亂之心? 昔者, 李澄玉謀亂, 旋就誅滅, 皆沛鄕軍民之力也。 姦臣之言, 願勿聽信。 且本道守令, 皆孝文、申㴐之黨, 竝被誅死。 今若塡差他道之人, 則派連姦黨者, 恐亦遇害, 遽生嫌隙, 不體聖上字牧之意, 侵虐百端, 反逆之徒, 相繼而起, 兵連禍結, 民不休息。 願選本道子弟, 才堪守令者塡差, 則民生安業。 其才堪守令者, 咨問開城君
              崔濡施行。 仍作諸邑軍士告目以啓。 一, 慶源府使李宗顯家奴吾麿知等八人, 縱火焚鏡城官舍, 及民家二百餘戶。 府使柳從華預知其謀, 盡出衙中財物, 前此又官給吾麿知等糧物。 一, 有人縱火, 焚慶興民家三十餘戶, 卽搜捕付官。 府使以其家奴, 庇護不問。 一, 有人縱火焚慶源鄕校及民家一百九十三戶, 亦搜捕付官。 府使以其姊妹家奴, 置而不問。"

○都摠使浚, 得吉州牧使崔適、節度使軍官孟得美等書馳啓曰: "李施愛初欲向南, 而還據吉州者, 車云革率會寧、鍾城軍士, 執縛施合之後, 餘衆稍稍逃散, 故自知計窮, 不敢長驅耳。" 又馳啓曰: "內需司奴莫同齎諭書, 入北道, 不廣布開諭, 軍民直傳施愛。 且受其黨洪原、吉州、端川品官書, 以還言曰: ‘車云革囚于北靑, 馬賢孫囚于利城。’ 臣觀其莫同所爲, 頗詭秘, 故令軍官金伯謙拿送。" 其書略曰: "今奉諭書, 以施愛爲謀反, 令臣捕捉。 臣等以爲, 施愛若果謀反, 捕捉無難, 然非謀逆, 但爲國討反耳。"

○丙午/上命龜城君
              浚、左議政曺錫文、左贊成金國光、都承旨權孟禧等曰: "死於李施愛之亂, 而未蒙褒賞者必多, 其速議啓。" 浚等啓曰: "會寧人兼司僕車云革, 奮不顧身, 首唱大義, 直犯敵鋒, 獲李施合, 終反見殺。 鐘城人兼司僕鄭休明、富寧人兼司僕曺紂、鏡城人司直朴成章、端川人甲士申元厚等, 從云革捕施合, 反爲賊兵所害, 可追錄。 云革敵愾三等功臣, 其餘各贈堂上官, 給奴婢四口、田四十結, 直子超二資錄用。 吉州人兼司僕楊根生、甲士楊根秀、鏡城人前萬戶崔敬止、定平人金處仁等, 議捕施愛, 事覺見殺。 富寧人孟得美、北靑判官朴自昆, 領兵把截車踰嶺, 被執而死。 富寧人甲士南宮玉, 力沮施愛, 開倉犒軍, 遂見害, 可各追陞三資, 賜奴婢二口、田二十結, 直子超一資錄用。 洪原人申營拒不從賊, 咸興人甲士李升彦、別侍衛趙如珪、北靑人徐崇禮、官奴亡哲、鏡城營奴思敏、慶興官奴春吉等, 齎諭書冒入賊中被殺, 營、如珪、升彦、崇禮, 可各追陞二資, 賜田十結, 直子陞資錄用。 亡哲、思敏、春吉之後, 皆免賤、復戶、蠲債。" 從之。